กรมชลประทาน เดินหน้าโครงการคลองระบายน้ำหลากบางบาล – บางไทร บรรเทาปัญหาน้ำหลากลุ่มน้ำเจ้าพระยาตอนล่าง
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ดำเนินโครงการตามนโยบายของรัฐบาลมาอย่างต่อเนื่อง โดยเร่งรัดโครงการตามนโยบายสำคัญของ พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ และนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่มีความห่วงใยพี่น้องประชาชนที่อยู่ในพื้นที่เสี่ยงเกิดอุทกภัย เนื่องจากขณะนี้ใกล้จะเข้าสู่ฤดูฝนแล้ว จึงสั่งการให้ทุกหน่วยงานที่เกี่ยวข้องติดตามความก้าวหน้าของโครงการต่างๆ อย่างใกล้ชิด โดยเฉพาะโครงการป้องกันและแก้ไขปัญหาอุทกภัย ปัจจุบันได้ดำเนินโครงการคลองระบายน้ำหลากบางบาล – บางไทร ซึ่งเป็นหนึ่งในงานนโยบายสำคัญ เพื่อแก้ไขปัญหาให้ครอบคลุมทั้งด้านอุทกภัยและภัยแล้ง รวมไปถึงการบริหารจัดการน้ำ ให้สอดคล้องกับยุทธศาสตร์และแนวทางการบริหารจัดการน้ำตามยุทธศาสตร์ชาติ 20 ปี ด้านการสร้างความมั่นคงทางด้านน้ำ ซึ่งกรมชลประทานมีนโยบายให้ประชาชนเข้ามามีส่วนร่วมในกระบวนการดำเนินงานทุกขั้นตอน เพื่อให้ประชาชนในพื้นที่ได้รับประโยชน์จากโครงการฯมากที่สุดสำหรับโครงการคลองระบายน้ำหลากบางบาล – บางไทร ตั้งอยู่ในพื้นที่ ตำบลสนามชัย อำเภอบางไทร จังหวัดพระนครศรีอยุธยา มีลักษณะเป็นงานขุดลอกคลองระบายน้ำ ยาว 22.50 กิโลเมตร มีการก่อสร้างประตูระบายน้ำบริเวณปลายคลองจำนวน 1 แห่ง พร้อมอาคารประกอบตามแนวคลอง ปัจจุบันอยู่ระหว่างดำเนินการ หากแล้วเสร็จจะช่วยบรรเทาปัญหาอุทกภัยในพื้นที่ลุ่มน้ำเจ้าพระยา โดยเฉพาะตอนล่างในพื้นที่ตัวเมืองพระนครศรีอยุธยาได้อย่างมีประสิทธิภาพ สามารถเก็บกักน้ำไว้ในคลอง สำรองไว้ใช้ในหน้าแล้งได้ประมาณ 15 ล้าน ลบ.ม. และยังช่วยเพิ่มศักยภาพแหล่งน้ำสำหรับการใช้ประโยชน์พื้นที่ด้านเกษตรกรรมรวมกว่า 2.29 แสนไร่ (229,138 ไร่)